The Hum of the Sun deur Kirsten Miller is nog ’n boek waarin uitgewers belangstelling getoon het. Groot dele van dié verhaal is op ’n besonderse wyse uit die perspektief van ’n nie-verbale, outistiese seun vertel, wat saam met sy ouer broer ’n reis te voet vanaf ’n landelike gebied in Suid-Afrika na die stad aanpak om hulle pa te gaan vind. Uitgewers met wie ek afsprake gehad het, was dit eens dat neurologiese verskille iets is wat mense graag beter wil verstaan — en wat is nou ’n beter medium as fiksie om begrip aan te wakker!
Toekomsfiksie het aandag getrek in die vorm van Alettie van den Heever se roman Stof en Rouxnette Meiring se jeugboeke Kraak en Snak. Bywoners van die boekebeurs kon Stof beslis nie ignoreer nie, siende dat dié toekomsroman afspeel in ’n tyd waarin klimaatsveranderinge en die mens se roekelose bestuur van landbou byna niks behalwe stof agtergelaat het nie. Ek is vooraf gewaarsku hoe koud dit in Oktober in Duitsland kan raak, maar ons het temperature van 25°C beleef. Die mense by die boekebeurs kon dus die moontlikheid van só ’n toekoms aan eie lyf voel. Boonop is Stof ’n boeiende storie oor ’n meisie wat van die enigste oorblywende sade in Suid-Afrika wegsteek en word dit in ’n beeldskone anderster Afrikaans vertel.
Dit was verblydend om te sien dat Suid-Afrika nie hoef terug te staan vir die res van die wêreld sover dit boeke betref nie. Ons literêre werke, soos dié van Ingrid Winterbach, Elsa Joubert en Dan Sleigh, en ons ontspanningsfiksie, soos die misdaadromans van Irma Venter, is wêreldklas. Tydens die boekebeurs het Pieter Rouwendal van die uitgewery Aldo Manuzio juis ’n kontrak onderteken om Dan Sleigh se roman 1795 in Nederlands uit te gee.
Teen die naweek is die boekebeurs vir die publiek oopgestel en ongeveer 285 000 besoekers het soontoe gestroom. Soos die gewoonte is, het talle “cosplayers” in elke denkbare kostuum opgedaag. Feetjies, wollerige monsters, superhelde, bekende booswigte en al wat ’n anime-karakter is, het hulle op die Agora tuisgemaak—dit was iets om te aanskou!
Op die plein, wat die Agora genoem word, in die middel van die ses geboue wat die boekebeurs huisves.